Legislatívna rada vlády rozhodne o treťom pokuse Ivana Valentoviča

Združenie zdravotných poisťovní SR (ZZP SR) očakáva, že Legislatívna rada vlády SR prijme na svojom zajtrajšom rokovaní predovšetkým odborné a politicky nezávislé rozhodnutie. Bude totiž rozhodovať o treťom pokuse ministra zdravotníctva SR Ivana Valentoviča vytvoriť jednu zdravotnú poisťovňu  prostredníctvom  návrhu novely zákona o zdravotnom poistení (č.581/2004 Z.z.)

„Predĺžené pripomienkové konanie, ktoré vyhlásil minister Valentovič, potvrdilo vysoké riziko protiústavnosti, ako aj riziko porušenia medzinárodných zmlúv. Okrem postojov ZZP SR a troch nezávislých advokátskych kancelárií, predložili závažné pripomienky k návrhu novely aj Ministerstvo financií SR, Ministerstvo spravodlivosti SR, Protimonopolný Úrad SR a Odbor aproximácie práva Úradu vlády SR (viď príloha č.1)“, uviedol Igor Dorčák, prezident ZZP SR.


V zmysle uvedených pripomienok, návrh novely obsahuje významné riziká:

· rozporu s Ústavou SR, konkrétne s ochranou vlastníckeho práva podľa čl. 20,

· rozporu s ústavným právom na podnikanie podľa čl. 35 ods. 1 

· rozporu s princípom právnej istoty, ktorý je základným princípom právneho štátu garantovaného čl. 1 ods. 1

· nepriameho vyvlastnenia a podstatného znehodnotenia zahraničných investícií 
· obmedzenia vlastníckeho práva podľa Ústavy SR a Prvého dodatkového protokolu k Európskemu dohovoru o ľudských právach 

· porušenia ochrany zahraničných investícií podľa dvojstranných dohôd o vzájomnej ochrane investícií

„Ivan Valentovič nepredložil okrem svojho presvedčenia žiadnu relevantnú právnu analýzu, ktorá by presvedčivo vyvrátila uvedené hrozby. Nerieši vážne problémy zdravotníctva, namiesto toho už 7 mesiacov slepo pokračuje v ideologickom zadaní s cieľom vytvoriť jednu zdravotnú poisťovňu. Ignoruje návrhy na zmeny, ktoré odporúča vo svojej správe Úrad pre dohľad. Nerešpektuje a ani nezaujal stanovisko k odporúčaniam odborníkov 20 popredných organizácií zdravotníckeho sektora (viď príloha č.2)”, povedal Eduard Kováč, výkonný riaditeľ ZZP SR. 
ZZP SR očakáva, že zajtrajšie rozhodnutie Legislatívnej rady vlády SR môže zásadným spôsobom ovplyvniť ďalší legislatívny proces v pokusoch Ivana Valentoviča zlikvidovať súťaž a slobodu výberu vo verejnom zdravotnom poistení na Slovensku. 
V Bratislave 9.7.2007
Príloha č.1: 
Prehľad závažných výhrad k návrhu novely zákona o zdravotných poisťovniach

1.   Návrh zákona smeruje okrem iného k:

(i) odobratiu prostriedkov zdravotným poisťovniam získaných z výberu poistného a z jeho prerozdelenia tým, že návrh zákona zavádza inštitút správy týchto prostriedkov,

(ii) obmedzeniu použitia zisku zdravotných poisťovní len na úhradu zdravotnej starostlivosti,

(iii) zrušeniu možnosti odplatného prevodu poistného kmeňa na inú zdravotnú poisťovňu a

(iv) zníženiu povolenej výšky výdavkov na prevádzkové činnosti zdravotných poisťovní zo 4 % na 3 %,
a to bez poskytnutia akejkoľvek náhrady dotknutým súkromným zdravotným poisťovniam.
2. Ministerstvo financií SR:

(i) poukázalo na to, že zníženie výdavkov na prevádzkové činnosti zo 4 % na 3 % predstavuje zmenu alokácie predmetných výdavkov a nejedná sa o tvorbu úspory v rámci výdavkov verejnej správy;

(ii) v záujme zabránenie sporov z porušenia dohôd o podpore a vzájomnej ochrane investícií upozornilo na skutočnosť, že aj keď by podľa návrhu zákona zahraničná spoločnosť naďalej zostala priamym alebo nepriamym akcionárom slovenskej zdravotnej poisťovne, jej investícia (akcie) by mohla byť považovaná za podstatne znehodnotenú; rozhodcovský súd by mohol prísť k záveru, že došlo k úmyselnému zásahu štátu ohľadne činnosti zahraničnej poisťovacej spoločnosti za účelom zbaviť spoločnosť práva užívať a využívať svoju investíciu k vlastnému prospechu.
3. Ministerstvo spravodlivosti SR:

(i) návrh zákona obmedzuje  zdravotnú poisťovňu v nakladaní s kladným hospodárskym výsledkom podnikania a  odníma zdravotnej poisťovni založenej ako podnikateľský subjekt jej pôvodné  určenie, t.j. dosahovanie zisku, preto sa navrhovaná úprava posúva k hrane možného porušenia princípu právnej istoty a k porušeniu zákazu retroaktivity;

(ii) návrh zákona predstavuje zásah do ústavného práva vlastniť majetok podľa čl. 20 Ústavy aj zásah do tzv. legitímnych očakávaní vo vzťahu k určitým majetkovým hodnotám ako súčasť práva nadobudnúť vlastníctvo k majetku;

(iii) zákonné obmedzenie prevodu vlastníctva (poistného kmeňa) len  bezodplatnou formou  môže predstavovať nútené obmedzenie vlastníckeho práva, ktoré musí spĺňať podmienky podľa čl. 20 ods. 4 Ústavy;

(iv) navrhované opatrenia by mohli byť posúdené ako odňatie majetku bez náhrady, ktoré je však v zmysle ustálenej judikatúry Európskeho súdu pre ľudské práva neprípustné;

(v) navrhované zmeny by mohli byť potenciálne posúdené inštitúciami EÚ ako obmedzenia slobody usadzovania sa dotknutých zahraničných subjektov majetkovo zúčastnených v lokálnych súkromných zdravotných poisťovniach, resp. ako obmedzenia voľného pohybu kapitálu, z uvedeného dôvodu odporučilo predkladateľovi, aby návrh zákona konzultoval s Komisiou.
4. Protimonopolný úrad SR:

(i) z pohľadu ochrany hospodárskej súťaže nie je možné s návrhom zákona súhlasiť, nakoľko predložený návrh by mal za následok zmenu existujúcej štruktúry trhu zdravotného poistenia, ktorá je charakteristická pôsobením viacerých subjektov, na monopolnú štruktúru so všetkými rizikami, ktoré takáto štruktúra prináša;

(ii) súkromné zdravotné poisťovne vložili na začiatku svojho pôsobenia na trhu poskytovania verejného zdravotného poistenia značné finančné prostriedky nevyhnutné na spustenie svojich aktivít v očakávaní, že vynaložené finančné prostriedky sa im vrátia prostredníctvom zisku. Navrhované odobratie možnosti súkromných zdravotných poisťovní plnohodnotne podnikať a dosahovať zisk priamo koliduje s ústavným právom na podnikanie;
(iii) možno sa oprávnene domnievať, že súkromné poisťovne využijú všetky procesné možnosti na ochranu svojich práv podľa medzinárodných zmlúv na ochranu investícií; výsledkom prehratých súdnych sporov môže byť tlak na finančné prostriedky štátu;

(iv) návrh zákona bude mať výrazný dopad na podnikateľské prostredie a preto je potrebné, aj s ohľadom na možné súdne spory, kvantifikovať výšku nákladov a potrebu finančných prostriedkov, ktoré navrhovaná zmena predpokladá, a posúdiť z ekonomického pohľadu efektívnosť zmien zavádzaných  predloženým návrhom.

5. Odbor aproximácie práva Úradu vlády SR:

(i)   vzhľadom na to, že novela navrhuje, že zdravotné poisťovne spravujú verejné financie a že zavádza obmedzenie použitia zisku, je potrebné zvážiť ochranu vlastníckeho práva podľa Ústavy SR a Prvého dodatkového protokolu k Európskemu dohovoru o ľudských právach ako aj ochranu zahraničných investícií podľa dvojstranných dohôd o vzájomnej ochrane investícií
6. Združenie zdravotných poisťovní SR požiadalo odborníkov o právne posúdenie návrhu zákona.

(i) z právneho stanoviska medzinárodného tímu právnikov pod vedením Prof. JUDr. et Mgr. Ing. Alexandra J. Bělohlávka, Dr. h. c. vyplývajú tieto závery:

· povinnosť, aby zdravotné poisťovne boli povinné použiť vytvorený zisk na úhradu zdravotnej starostlivosti, sa prakticky rovná vyvlastneniu ziskov bez náhrady a zároveň je porušením požiadavky na nestranné a spravodlivé zaobchádzanie vyplývajúcej z medzinárodných zmlúv o ochrane investícií;

· obmedzenie výdavkov na prevádzkové činnosti je porušením zákazu prijímať neprimerané opatrenia aj porušením povinnosti nestranného a spravodlivého zaobchádzania;

· zákaz odplatného prevodu poistného kmeňa je porušením zákazu obmedzovať investorov pri používaní a dispozícii s investíciami prijímaním neprimeraných opatrení;

· navrhovaná úprava svojou povahou napĺňa znaky nepriameho vyvlastnenia, pričom štát nakladanie s majetkom nielen obmedzuje, ale navyše ukladá investorovi v rozpore so zákonom povinnosti (spravovať pri výkone verejného zdravotného poistenia verejné prostriedky), a to bez akejkoľvek odmeny.
(ii) z právneho stanoviska doc. JUDr. Radoslava Procházku, PhD., JSD vyplýva, že absencia ustanovení, týkajúcich sa použitia kladného výsledku hospodárenia vytvoreného za pôsobnosti zákona v platnom znení, zakladá nesúlad návrhu zákona s čl. 20 v spojení s čl. 1 ods. 1 ústavy, t.j. s ochranou vlastníckeho práva v spojení s ochranou dôvery v nadobudnuté práva.
(iii) z právneho stanoviska JUDr. Martina Buzingera vyplýva, že návrh zákona:

· je v rozpore s princípom právneho štátu, pretože neprípustným a ústavne nekonformným spôsobom zasahuje do právnej istoty súkromných zdravotných poisťovní a ich akcionárov založenej na dôvere v trvácnosť, stabilitu a racionálnosť súčasnej platnej právnej úpravy;

· porušuje zákaz spätného (retroaktívneho) pôsobenia právnych predpisov a požiadavky ochrany legálne nadobudnutých práv, osobitne práv majetkových (vlastníckych);

· ústavne neprípustným (neprimeraným) spôsobom zasahuje do základného práva súkromných zdravotných poisťovní podnikať a základného práva vlastniť a pokojne užívať majetok;

· nezachováva spravodlivú rovnováhu medzi požiadavkami verejného záujmu a požiadavkami ochrany základných práv súkromných zdravotných poisťovní a odporuje zásade proporcionality.

Príloha č.2:
Odporúčania zdravotníckych organizácií a ÚDZS    v oblasti verejného zdravotného poistenia

1. Odporúčania popredných zdravotníckych organizácií:

Aktuálne priority

pre racionálny rozvoj základných rámcov zdravotnej politiky slovenského zdravotníctva

Oblasť : Zdravotné poistenie
43. Rozšíriť kompenzáciu rizikovej štruktúry poistencov (tzv. prerozdeľovacieho  

      mechanizmu) o kritériá zdravotného stavu so zahrnutím finančne náročných výkonov.

44. Bezodkladne definovať ukazovatele efektivity a kvality výkonu zdravotných 

      poisťovní a zabezpečiť o nich informovanie verejnosti v pravidelných intervaloch.

45. Zlepšiť účinnosť výberu poistného rozšírením kompetencií zdravotných poisťovní 

      zjednodušením   administratívneho mechanizmu.

46. Zmenou zákona o zdravotnom poistení zabezpečiť spravodlivejšie odvodové 

      zaťaženie (odvodovú neutralitu príjmov), čím sa umožní zjednodušenie ročného   

      zúčtovania poistného.
Dokument ako celok schválili dňa 29. mája 2007 v Bratislave  vrcholoví predstavitelia nasledovných organizácií a inštitúcií: ADL, ANS, APOSS, APZZS, ASL SR, GENAS, LFUK, SKIZPALT (SKVVZP      SKZT, SKMTP, SKP), SK+MED, SKSaPA, SKZL, SLK , SLS, SLÚŠ, SOZZaSS, SZU, ZZP SR         
2. Odporúčania ÚDZS:
Na základe stavu vykonávania verejného zdravotného poistenia ÚDZS odporúča do budúcna zamerať pozornosť na:

· systémové opatrenia, ktoré zabezpečia nárast podielu zdrojov financovania zdravotníctva  na HDP tak, aby sa  v SR postupne zmierňoval rozdiel tohto podielu voči krajinám, ktoré majú porovnateľný rast ekonomiky s cieľom stabilizácie systému verejného zdravotného poistenia a zvyšovania úrovne poskytovania zdravotnej starostlivosti;

· opatrenia na zabránenie možnosti požadovať poskytovateľom  od poistenca  finančnú úhradu za poskytnutú zdravotnú starostlivosť hradenú z verejného zdravotného poistenia s cieľom ochrany poistenca pred zvyšovaním jeho finančného zaťažovania ;

· legislatívne opatrenia, ktoré zabezpečia, aby dohľad nad poskytovaním zdravotnej starostlivosti umožnil aj kontrolu efektívnosti, hospodárnosti a účelnosti vynaložených finančných prostriedkov v systéme zdravotného poistenia;

· zabezpečenie  návratnosti zdrojov z  vymožených pokút , ktoré sú v súčasnosti  príjmom štátneho rozpočtu, späť do  systému  verejného zdravotného poistenia; na zabezpečenie tejto požiadavky prijať právnu úpravu a   vypracovať  mechanizmus návratnosti do systému verejného zdravotného poistenia;

· zabezpečenie, aby v právnych normách upravujúcich kontrolu boli  dopracované kompetencie a  pôsobnosť jednotlivých účastníkov, ktorí sa podieľajú na  výkone kontroly, dozoru a dohľadu, s cieľom dosiahnuť čo najväčšiu objektivitu pri ich vykonávaní;

· zlepšenie výkonu  kontroly, dozoru a dohľadu zameraného na štandardy  diagnostických a terapeutických postupov s cieľom zvýšiť bezpečnosť poistenca;

· sprísnenie legislatívnych podmienok pri vydávaní povolenia na vykonávanie verejného zdravotného poistenia, na dopracovanie pravidiel a postupov pri jeho vydávaní, s cieľom ochrany verejných zdrojov;

· hodnotenie finančnej stability zdravotných poisťovní, určiť  jednotnú metodiku výpočtu miery platobnej schopnosti zdravotných poisťovní, s cieľom objektívneho hodnotenia finančnej stability;

· sprehľadnenie výkazníctva zdravotných poisťovní tak, aby bolo transparentne preukázané hospodárenie zdravotných poisťovní verejnými zdrojmi vynakladanými na úhradu zdravotnej starostlivosti a na samotnú činnosť zdravotnej poisťovne v podrobnejšej štruktúre; na dosiahnutie tohto cieľa prijať úpravy právnych noriem;

· jednotné podmienky uplatňovania opravných položiek k pohľadávkam  vrátane tvorby a rozpúšťania technických rezerv, s cieľom zabrániť neodôvodnenej „objektivizácii“ výsledku hospodárenia;

· spôsob prerozdeľovania poistného; rozšíriť súčasné kritéria o ďalšie kritérium, ktoré  zohľadní finančnú náročnosť liečby poistencov, s cieľom zvýšiť  mieru solidarity poistencov;

· úpravu účtovných postupov zdravotných poisťovní tak, aby tieto postupy zohľadňovali špecifické podmienky, v ktorých  zdravotné poisťovne  zabezpečujú správu verejných zdrojov, s cieľom dosiahnuť transparentnosť pri nakladaní s finančnými prostriedkami verejného zdravotného poistenia;

· zefektívnenie procesu vymáhania pohľadávok; určiť časové lehoty zaväzujúce  zdravotné poisťovne konať   v oblasti vymáhania pohľadávok;  upraviť kompetencie úradu tak,  aby  úradom právoplatne vydané platobné výmery mali charakter exekučných titulov;

· na vyváženosť postavenia zmluvných strán v procese uzatvárania zmlúv (zdravotná poisťovňa - poskytovateľ a naopak); vytvoriť inštitút „arbitra“ pre riešenie prípadných sporov v procese vyjednávania zmlúv medzi poskytovateľom zdravotnej starostlivosti a zdravotnou poisťovňou, s cieľom zabezpečenia objektivity;

· uplatnenie normatívov siete poskytovateľov (verejná minimálna sieť) v praxi, prehodnotiť tieto normatívy, presne definovať časovú a geografickú dostupnosť jednotlivých foriem zdravotnej starostlivosti s prihliadnutím na regionálne rozdiely a reálnu potrebu zdravotnej starostlivosti;

· výber jednotlivých indikátorov kvality; prehodnotiť tieto indikátory tak, aby jednoznačne vypovedali o kvalite poskytovanej zdravotnej starostlivosti, s cieľom dosiahnuť zvýšenie kvality poskytovanej zdravotnej starostlivosti;

· zlepšenie odhadu nákupu rozsahu zdravotnej starostlivosti zo strany zdravotných poisťovní, aby nedochádzalo k tomu, že evidenčne (medicínske) uznané zdravotné výkony zo strany zdravotných poisťovní zostali neuhradené;

· využitie dispenzarizácie s cieľom efektívnejšieho využitia ;

· harmonizáciu tvorby a vedenia zoznamov poistencov čakajúcich na plánovanú zdravotnú starostlivosť; zabezpečiť záväzné pravidlá a postupy pre poskytovateľov a zdravotné poisťovne pri ich vedení. Uvedené opatrenia  budú viesť k jednotnému postupu pri tvorbe a vedení čakacích listín a k vykazovaniu údajov podľa chorôb vo väzbe na plánovaný zdravotný výkon, s cieľom eliminovať možné rozdielne postupy zdravotných poisťovní pri zaraďovaní poistencov na čakacie listiny;

· zjednodušenie postupov pre využívanie mechanizmu „nižšej ceny“, garantovaním jej minimálnej časovej platnosti s cieľom efektívnejšieho využitia finančných prostriedkov verejného zdravotného poistenia. 
